Velta á skuldabréfamarkaði 2013 fram á mitt ár 2019 . Velta á innlendum skuldabréfamarkaði nam 329,6 milljörðum á öðrum ársfjórðungi þessa árs og jókst um 43% frá því á sama tímabili í fyrra . Velta á markaðnum hefur tekið talsvert við sér það sem af er þessu ári eftir að hafa dregist nær samfellt saman frá þriðja ársfjórðungi árið 2015 til þriðja ársfjórðungs í fyrra . Velta á fyrri hluta ársins nam 711,3 milljörðum sem er 41% aukning frá því á sama tíma í fyrra og hefur ekki verið hærri á einum árshelmingi síðan á seinni hluta árs 2016 . Að sögn sérfræðinga á markaði sem Viðskiptablaðið ræddi við hefur afnám sérstakrar bindiskyldu á fjármagnsstreymi erlendra fjárfesta á skuldabréfamarkað og í hávaxtainnistæður , betur þekkt sem innflæðishöft , haft langmest að segja um aukna veltu á markaði með skuldabréf . Afnám haftanna í byrjun mars hafi orðið til þess að koma skuldabréfamarkaðnum aftur á kortið hjá erlendum fjárfestum sem tóku nær ekkert þátt í markaðnum vegna haftanna . Þá hafi „ endurkoma “ erlendra fjárfesta orðið til þess að bæta skoðanaskipti á markaðnum þar sem þeir breikka flóru þeirra aðila sem eru á markaðnum . Þessu til viðbótar hafi lífeyrissjóðir verið virkari á markaðnum en á sama tíma í fyrra . Fyrir ári fjallaði Viðskiptablaðið um stöðuna á markaðnum en þá hafði skuldabréfamarkaðurinn náð ákveðnum botni hvað varðar veltu og var í raun á svipuðum slóðum og árið 2003 . Voru ástæður minni veltu þá helst raktar til innflæðishaftanna og lítilla umsvifa lífeyrissjóða . Má því segja að þessi áhrif hafi að mörgu leyti gengið til baka . Þá bentu viðmælendur blaðsins einnig á að vaxtalækkanir Seðlabankans hafi verið veltuhvetjandi auk þess sem lækkun á ávöxtunarkröfu hefur einnig haft jákvæð áhrif en sem dæmi má nefna að ávöxtunarkrafa vísitölu Kauphallarinnar fyrir 10 ára löng óverðtryggð skuldabréf lækkaði úr 5,3% í byrjun mars í 3,86% í lok júní . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .